Megcsipett a bögő
Megcsipett a bögő,
Tegnap előtt kettő;
Van nekem szeretőm
Ujfaluban kettő.

Ollyan mind a kettő
Mint az arany vessző;
Csókjok ollyan édes,
Mint a bajor szőlő.

Be szépen énekle
Az a fülemüle;
De az én Örzsikém
Szebben énekelne.

Piros az a rózsa,
De pirosabb volna,
Szeretőm orczája
Csak közelebb volna.

Kezkenőm tafota,
A szeretőm varrta;
Szép piros selyemmel
Nevét is rá varrta.

Repülj madár, repülj;
Örzsi ölébe ülj,
Mond meg azt nekie,
Ott leszek estére.
Népköltészet